ТОШКЕНТ ДАВЛАТ ЮРИДИК УНИВЕРСИТЕТИ ҲУЗУРИДАГИ ИЛМИЙ ДАРАЖАЛАР БЕРУВЧИ DSc.07/13.05.2020.Yu.22.03 РАҚАМЛИ ИЛМИЙ КЕНГАШ АСОСИДАГИ БИР МАРТАЛИК ИЛМИЙ КЕНГАШ

**ТОШКЕНТ ДАВЛАТ ЮРИДИК УНИВЕРСИТЕТИ**

**НУРУМОВ ДИЛШОДБЕК ДЖУМАБАЕВИЧ**

**АДВОКАТ ТОМОНИДАН ТАДБИРКОРЛИК СУБЪЕКТЛАРИГА ЮРИДИК ЁРДАМ КЎРСАТИШНИНГ ТАШКИЛИЙ-ҲУҚУҚИЙ МАСАЛАЛАРИ**

12.00.07 – Суд ҳокимияти. Прокурор назорати. Ҳуқуқни муҳофаза қилиш фаолиятини

ташкил этиш. Адвокатура

**Юридик фанлар бўйича фалсафа доктори (PhD) диссертацияси**

Адвокат томонидан тадбиркорлик субъектларига юридик ёрдам кўрсатишнинг ташкилий-ҳуқуқий масалаларини тадқиқ этиш натижасида қуйидаги таклиф, тавсия ва хулосалар ишлаб чиқилган:

**I. Адвокатура институтини такомиллаштиришга оид илмий-назарий хулосалар:**

**1.** Адвокат томонидан тадбиркорлик субъектларига юридик ёрдам кўрсатиш тушунчасига қуйидаги муаллифлик таърифи ишлаб чиқилган. Унга кўра, *адвокат томонидан тадбиркорлик субъектларига юридик ёрдам кўрсатиш деганда адвокатлик лицензиясига эга бўлган, белгиланган тартибда давлат рўйхатидан ўтган адвокатлик тузилмаларидан бирида фаолият юритаётган адвокат (адвокатлар) томонидан муайян муддатга ёки муайян ишни амалга ошириш мақсадида тузилган фуқаролик-ҳуқуқий шартномага мувофиқ тадбиркорлик субъектларига ҳуқуқий масалалар бўйича ҳақ эвазига ёки бепул юридик ёрдам бериш тушунилади.*

**2.** Адвокатлик тузилмаси тадбиркорлик субъекти юридик хизматидан қуйидаги ўзига хос жиҳатлари билан фарқланади:

биринчидан, адвокатлик тузилмаси тадбиркорлик субъекти раҳбарига бўйсунадиган таркибий тузилма эмас, ваҳоланки юридик хизмат ушбу субъект раҳбарига бевосита бўйсунади;

иккинчидан, адвокатлик тузилмаси адвокатлари тегишли тадбиркорлик субъектида бирорта лавозимга эга эмас, чунки фуқаролик-ҳуқуқий шартнома асосида фаолият юритишади, аммо юридик хизмат ходимлари лавозимга эга ва меҳнат шартномаси асосида ишлайди;

учинчидан, адвокатлик тузилмаси фаолиятининг асосий йўналишлари ва функциялари тегишли тартибда шартномада белгиланади, юридик хизмат функциялари эса қонун ҳужжатларида аниқ кўрсатилган.

**3.** *Юридик хизмат кўрсатиш аутсорсинги* ***–*** *бу тадбиркорлик субъектларига битимда кўрсатилган муайян муддат давомида, ҳар ой тўлаб бориладиган ҳақ эвазига юқори малакали ходимлар томонидан доимий ва тизимли равишда амалга ошириладиган юридик хизмат кўрсатиш билан боғлиқ фаолиятдир.*

**4.** Юридик хизмат кўрсатиш соҳасида давлат назоратига қуйидаги таомилларни киритишнинг мақсадга мувофиқлиги асосланган:

1) юридик маслаҳатчилар ташкилотлари фаолиятини лицензиялаш (нотариат, солиқ, аудит ва бошқа фаолият турлари бундан мустасно);

2) барча юридик ёрдам кўрсатувчи ташкилотлар учун ягона одоб-ахлоқ ва профессионал хулқ-атвор қоидаларини белгилаш;

3) юридик хизмат ташкилотларининг фуқаролик-ҳуқуқий жавобгарлигини суғурталаш;

4) юридик консалтинг соҳасидаги юристлар, юридик маслаҳат берувчи ташкилотларининг расмий ва очиқ реестрларини ягона стандарт асосида жисмоний ва юридик шахслар учун муҳим бўлган маълумотлар билан тўлдириш;

5) юридик хизмат кўрсатиш соҳасининг барча иштирокчилари, жумладан, адвокатларни солиққа тортишнинг мақбул тизимини белгилаш.

**II. Ўзбекистон Республикаси қонунчилигини такомиллаштиришга доир таклифлар:**

**1.** Ўзбекистон Республикасининг «Адвокатура тўғрисида»ги Қонунини қуйидаги янги модда билан тўлдириш таклиф этилди:

«**32-модда. Чет эл адвокатининг иштироки**

Ўзбекистон Республикасида чет эл фуқароси бўлган адвокатнинг қуйидаги шартларда фаолият юритишга йўл қўйилади:

адвокат фуқароси бўлган давлат билан Ўзбекистон Республикаси ўртасида тегишли ҳуқуқий ёрдам кўрсатишга оид битим ва шартномалар тузилганлиги;

адвокатнинг Адлия вазирлиги махсус реестрида ҳисобга олинганлиги;

тегишли давлатнинг фуқароси юридик ёрдам кўрсатиш учун адвокатни таклиф этганида, унинг иши Ўзбекистон Республикаси давлат сирлари, ҳарбий сир ёки хизмат сири билан боғлиқ бўлмаслиги талаб этилади».

**2.** Замонавий хорижий давлатлар тажрибасини, Ўзбекистон фуқаролари, жумладан тадбиркорлик субъектларининг халқаро миқёсда фаолияти кенгайиб бораётганини инобатга олиб, Ўзбекистон Республикаси «Адвокатура тўғрисида»ги Қонуни 5-моддасининг биринчи қисмини қуйидаги мазмундаги саккизинчи хатбоши билан тўлдириш таклиф этилади:

«адвокат ишонч билдирувчи шахснинг манфаатларини ҳимоя қилиш учун хорижий давлатларнинг давлат ва бошқа органларида, халқаро судда унинг вакили сифатида иштирок этади, Ўзбекистон Республикаси халқаро шартномасида бошқача тартиб белгиланган ҳолатлар бундан мустасно».

**3.** Ўзбекистон Республикасининг «Адвокатура тўғрисида»ги Қонунини қуйидаги мазмундаги янги 111-модда билан тўлдириш таклиф этилди:

«**111-модда. Адвокатнинг фуқаролик-ҳуқуқий жавобгарлиги**

Адвокатнинг фуқаролик-ҳуқуқий жавобгарлиги юридик ёрдам кўрсатиш тўғрисидаги битим (шартнома)дан келиб чиқади.

Адвокат касбига оид фуқаролик-ҳуқуқий (мулкий) жавобгарлигини суғурта қилиши шарт. Суғурта полиси юридик ёрдам кўрсатиш тўғрисидаги битим (шартнома)га илова бўлиб, унинг ажралмас қисми ҳисобланади.

Адвокатнинг фуқаролик-ҳуқуқий жавобгарлиги унинг топшириқларини бажарган адвокат ёрдамчиси ва стажёри хатти-ҳаракатларини ҳам қамраб олади.

Адвокат иш юзасидан фуқаролик-ҳуқуқий жавобгарлиги доирасида ишонч билдирувчига етказилган зарарни мустақил қоплаши шарт, ушбу адвокат фаолият юритадиган адвокатлик тузилмаси фақат қонунда белгиланган тартибда субсидиар жавобгар бўлиши мумкин».

**4.** Ўзбекистон Республикасининг «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонуни 21-моддасини қуйидаги таҳрирда ифодалаш мақсадга мувофиқ:

«Хўжалик шартномаларини имзолашга тайёрлаш жараёнида хўжалик юритувчи субъектларнинг юридик хизмати ёки жалб этилган адвокатлар, шунингдек юридик маслаҳатчилар (консалтинг) ташкилотининг юридик маслаҳатчилари томонидан шартномаларнинг қонун ҳужжатларига мувофиқлиги текшириб кўрилиши керак. Уларнинг имзоларисиз шартномалар тузилишига йўл қўйилмайди».

**5.** Тадбиркорлик субъектларига нисбатан жиноят иши қўзғатилганида уларнинг фаолиятини текширишда адвокат иштирокининг шартлигини таъминлаш мақсадида Ўзбекистон Республикаси Жиноят-процессуал кодексининг 51-моддаси 1-қисмини қуйидаги мазмундаги 10-банд билантўлдириш мақсадга мувофиқ:

«қўзғатилган жиноят ишлари бўйича тадбиркорлик субъектлари фаолиятини текширишда ҳимоячи (адвокат) иштирок этиши шарт».

**6.** Ўзбекистон Республикаси Жиноят-процессуал кодексининг 53-моддасини қуйидаги қўшимча билан тўлдириш таклиф этилди:

«тадбиркорлик субъектига нисбатан текширув (тафтиш) тайинланганда текширув жараёнида иштирок этиш, ушбу текширувга мутахассисларни жалб этиш, шунингдек жиноят иши доирасида экспертиза тайинлаш юзасидан қаноатлантириш мажбурий бўлган илтимосномалар киритиш».

**7.** Ўзбекистон Республикасининг «Малакали юридик ёрдам кўрсатиш тўғрисида»ги Қонуни ишлаб чиқилиб, унда қуйидаги вазифалар ҳал қилиниши лозим:

– юридик ёрдам кўрсатиш жараёнида иштирок этаётган барча шахслар учун маълум касбий ва бошқа малака талабларини белгилаш;

– адвокатура ва бошқа юридик касбий амалиётга қабул қилиш устидан жамоатчилик назоратини таъминлаш;

– кўрсатилаётган юридик ёрдам сифати устидан назоратни таъминлаш учун қўшимча қоидалар ишлаб чиқиш;

– малакали юридик ёрдам кўрсатадиган шахсларга ишонч билдирувчи шахсга уларнинг малакаси ва юзага келиши мумкин бўлган профессионал таваккалчилик тўғрисида ишончли маълумотларни тақдим этиш бўйича мажбурий талабларни, фуқаролик жавобгарлигини суғурталаш механизмини белгилаш.

**III. Адвокатлик тузилмалари ва бошқа юридик хизмат кўрсатувчи ташкилотлар фаолияти самарадорлигини ошириш бўйича таклиф ва тавсиялар:**

**1.** Профессионал малакали юридик ёрдам фақат адвокатлар томонидан кўрсатилишини таъминлаш мақсадида Ўзбекистон Республикаси Олий суди Пленумининг 2019 йил 24 майдаги 13-сонли «Биринчи инстанция суди томонидан иқтисодий процессуал қонун нормаларини қўллашнинг айрим масалалари тўғрисида»ги қарорининг 14-банди 9-хатбошисига Ўзбекистон Республикаси Олий суди Пленумининг 2010 йил 14 майдаги 05-сонли «Вакилликка доир фуқаролик процессуал қонунчилиги нормаларининг судлар томонидан қўлланилиши тўғрисида»ги қарорининг 5-бандидаги қуйидаги қоидани киритиш мақсадга мувофиқ:

«Хусусан, ишда иштирок этувчи юридик шахснинг ходими бўлмаган, лекин иш учун муҳим ҳолатларни белгилашга ва низони тўғри ҳал этишга кўмаклашиши мумкин бўлган шахс вакил сифатида ишда иштирок этишига йўл қўйилиши мумкин. **Бунда улар вакил сифатида судда касб тариқасида (ҳақ эвазига ёки ҳақ олмай) фаолият олиб бориши мумкин эмас».**

**2.** Чет эллик инвесторлар, чет эл инвестицияси иштирокидаги корхоналар билан Ўзбекистон Республикаси ва унинг резидентлари ўртасида юзага келадиган инвестициявий низоларни халқаро арбитраж судларида ҳал этиш жараёнида иштирок эта оладиган юқори малакали адвокатларнинг алоҳида реестрини шакллантириш, шундай адвокатларни янада кўпайтириш учун Ўзбекистон Республикаси Адвокатлар палатаси томонидан миллий адвокатларнинг хорижий давлатларда стажировка ўташининг таъминланиши мақсадга мувофиқ.

**3.** Ўзбекистон Республикаси Адлия вазирлиги ва Адвокатлар палатаси биргаликда юридик маслаҳатчилар ташкилотлари юристлари фаолияти устидан назорат ўрнатиш ҳамда жисмоний ва юридик шахсларнинг сифатли юридик хизмат олишини таъминлаш мақсадида қуйидаги чора-тадбирлар амалга ошириши зарур:

адвокат мақомига эга бўлмаган юридик маслаҳатчилар ташкилотлари юристларининг юридик соҳага қабул қилинишлари ва улар томонидан кўрсатиладиган юридик хизматнинг сифатини назорат қилиш механизмини жорий этиш;

юридик маслаҳатчилар ташкилотларида юридик маслаҳат берадиган шахсларга адвокатларга қўйилган талаблар билан бир хил бўлган ягона таълим ва малака талабларини, шу билан бирга консалтинг соҳасига адвокатура институти билан бир хил бўлган интизомий назорат механизми, касб этикаси қоидаларини жорий этиш.

**4.** Адвокатлик тузилмалари замонавий ахборот коммуникация технологияларини қўллаш орқали тадбиркорлик субъектларига онлайн режимда маслаҳатлар бериш, юридик ёрдам кўрсатиш бўйича тузилган шартномалар доирасида маслаҳатларни имкон қадар видео конференцалоқа ва ZOOM дастури ёхуд бошқа шунга ўхшаш интернет дастурлари орқали, тегишли юридик ҳужжатларни электрон имзолаш тартибига риоя этган ҳолда тасдиқлаш ва имзолаш тартибини жорий этишнинг ташкилий-ҳуқуқий чораларини ишлаб чиқиш мақсадга мувофиқ.